**ИКОНОМИЧЕСКИ АНАЛИЗ НА ТУРИСТИЧЕСКИЯ БИЗНЕС**

**ECONOMIC ANALYSIS OF THE TOURISM BUSINESS**

**Nadia Marinova**

*New Bulgarian University, Bulgaria*

*E-mail:* *nmarinova@nbu.bg*

**Abstract.** Subject to economic analysis of the activities of tourism organizations are business processes associated with the production and commercial activities of individual companies and the development of the tourism industry as a whole.

**Keywords**: tourism,economic analysis

1. **Въведение.**

Икономическият анализ на стопанската дейност на туристическите организации включва комплексното изучаване на тяхната работа с цел обективна оценка на постигнатите резултати, определяне на методите за повишаване ефективността на туристическия продукт и качеството на обслужване на клиентите.

1. **Изложение**

Видовете икономически анализ на стопанската дейност на туристическата фирма могат да се класифицират по:

* обект на анализа (какво се анализира);
* субект на анализа (кой анализира);
* задачи на анализа;
* обхват на сравненията (*вътрешнофирмен и междуфирмен*);
* периодичност на анализа – *периодичен* (месечен, тримесечен, годишен, тригодишен) и *еднократен* (основни периоди – тримесечие и година);
* време за провеждане (*предварителен* – за съставяне на плана, *оперативен* – при съставяне на плана, *последващ* – при отчитане на резултатите);
* степен на обхвата на анализирания обект (*пълен и подборен*);
* съдържание на анализа (*комплексен и тематичен*).

*Обекти на анализа* могат да бъдат отрасли или подотрасли на туристическата индустрия, региони, фирми, отделни подразделения на предприятията, отделни категории от персонала.

*Субекти на анализа* могат да бъдат органите на държавното управление и икономически служби и институции от всички нива.

Задачите на икономическия анализ се отнасят до:

* оценката на обосноваността на бизнес-плана;
* определянето на базовите показатели за прогноза на предстоящия период;
* оценката на резултатите от стопанската дейност и проверката на изпълнението на плана на фирмата с разкриване на причините за евентуалното неизпълнение (обективни и субективни);
* разкриването на резервите за повишаване конкурентоспособността на фирмата;
* прогнозиране на очакваните резултати, в това число и от иновационна дейност;
* подготовка на варианти за избор на оптимални управленски решения.

*Вътрешнофирменият анализ* обхваща финансовата дейност на фирмата въз основа на счетоводния и управленския отчет. Основни негови задаче се явяват:

* оценка на стопанската ситуация;
* разкриване на факторите и причините за това състояние;
* подготовка и обосноваване на съответни управленски решения.

Вътрешнофирменият анализ включва следните направления:

* *анализ на финансовите показатели* – целта на този анализ е да се оцени имущественото и финансовото състояние на фирмата, резултатите от нейната дейност в настоящия период, а също и възможностите в близка перспектива;
* *одит-анализ* – предназначен е за изработване на конкретни препоръки към мениджмънта с цел повишаване ефективността на фирмената дейност;
* *анализ на движението на продукта* – предназначен е да се оцени ефективността на отделните управленски решения, свързани с маркетинговата политика и др.;
* *анализ на използването на ресурсите* – целта е повишаване на ефективността на използването им.

В практиката на икономическия и финансовия анализ, като правило, се използват следните основни методики:

* *хоризонтален* (времеви) анализ – сравняване на всеки параметър с предходни периоди и определяне на основната тенденция и динамика;
* *вертикален* (структурен) анализ – определяне структурата на обобщаващите финансови показатели с разкриване влиянието на всяка позиция в отчета върху крайния резултат;
* *анализ на относителните показатели* (коефициенти) – определяне на взаимовръзката между показателите.

*Пълният (комплексният) анализ* предполага изучаването на всички видове дейности на туристическото предприятие и тяхната взаимовръзка, общата методика за разчета на основните показатели от финансовата дейност на фирмата за оценка на общото състояние на нещата чрез сравняване на разчетните показатели с някои експертни значения и определяне динамиката на нейното развитие. Резултатите се оформят във вид на пояснителни записки към годишния отчет.

*Тематичният (локалният) анализ* се ограничава в изучаване на отделни направления в дейността на туристическата фирма, т.е. той е част от комплексния анализ. Той включва специализирани методики по отделно подбран кръг показатели, позволяващи да се анализира някое от направленията в дейността на фирмата с цел влизане с тях в конкретна форма на партньорски отношения.

*Показатели за функциониране и развитие на туристическите фирми*

Финансово-стопанската дейност на туристическите бази и хотели се характеризира със следните основни показатели:

* брой на местата (общо – в това число целогодишни, сезонни, собствени, арендувани);
* поток обслужвани туристи (брой, човеко-дни);
* доходи;
* себестойност на обслужването;
* работни заплати;
* печалба.

Дейността на туристическите бази и хотели, включваща строителство, реконструкция и капитален ремонт, се оценява с показателите за пускане в експлоатация на основните фондове, броя на новите места, обемните показатели на капиталното строителство и строително-монтажните работи, капиталния ремонт и благоустройство, а също и с показатели за труда на основния и спомагателния персонал.

Предварителният преглед на туристическото обслужване следва да се осъществява по най-важните показатели, характеризиращи общите показатели и ефективността на стопанската дейност на туристическите бази и хотели. Това позволява, без да се разкрива вътрешното съдържание на обобщаващите показатели и фактори, влияещи върху тях, най-общо да се охарактеризира дейността на туристическата фирма, свързана с поетите задачи и задължения, заложени в бизнес-плана, да се определи динамиката на показателите в сравнение с предишни периоди и т.н.

Показателите от организационно и материално-техническо ниво в дейността на туристическите бази и хотели определят използваните материални и трудови ресурси и органично съчетават материално-техническите и организационните фактори в сферата на туристическо-екскурзионното обслужване.

Задачите по анализа на материално-техническото ниво на туристическите бази и хотели се свеждат до:

* изучаване на състава и динамиката на основните фондове и тяхното техническо състояние;
* определяне влиянието на използвания жилищен фонд върху обема на предоставяните услуги и другите показатели.

Икономическата ефективност от използването на основните фондове се характеризира чрез техния дял в стойността на предоставяните услуги. Но при анализа на този показател следва да се отчита особеността на неговото формиране. Защото в процеса на включване в експлоатация на по-луксозен жилищен фонд, на внедряване в дейността на туристическите бази на средства за автоматизация и компютъризация сумата на ежегодната амортизация също нараства. Когато делът на амортизацията в себестойността на предоставяните услуги расте, то за осигуряване рентабилността на туристическата фирма е необходимо да се увеличава и стойността на обслужването.

Данните за наличието, движението и използването на основните фондове следва да се включват в годишния отчет на туристическата фирма. При изучаване на техническото състояние на основните фондове могат да се използват следните коефициенти:

* *коефициент на обновяване* (отношението на стойността нововъвежданите основни фондове към общата стойност на основните фондове в края на годината);
* *коефициент на замяна* (отношението на стойността заменяните основни фондове към общата стойност на основните фондове в края на годината);
* *коефициент на износване* (отношението на сумата на начислената амортизация към първоначалната стойност на основните фондове);
* *коефициент на годност* (отношението на остатъчната стойност на основните фондове към първоначалната стойност).

Целесъобразно е да се пресмята скоростта на оборота на основните фондове, която представлява отношението на средногодишната стойност на основните фондове към сумата на амортизационните фондове, предназначени за пълното възстановяване.

Средногодишната стойност на основните фондове се определя както и в другите отрасли по данните за месечните отчети.

Показател, характеризиращ нивото на организационната дейност на туристическата база и хотели, е ритмичността в тяхната работа.

Финансово-стопанската дейност на туристическите фирми се характеризира чрез следните основни показатели:

* брой на арендуваните бази и места;
* обем на предоставяните услуги (доходи);
* обем на обслужваните туристи;
* обем на обслужваните екскурзианти (брой на участниците в екскурзии);
* план на фонд-работна заплата;
* норматив на оборотните средства;
* печалба.

Особено внимание следва да се отделя на *показателя за рентабилност* на всеки вид обслужване, съотношението между административно-управленските разходи и себестойността (в проценти).

Обемът на предоставяните услуги (доходите) е най-важният стойностен показател в сферата на туристическото обслужване. Съвместно с натуралните количествени показатели той характеризира усилията на туристическата фирма в туристическо-екскурзионното обслужване при нормална рентабилност в нейната дейност.

1. **Заключение**

Предварителният анализ на резултатите от стопанската и организационната дейност на туристическата фирма изпълнява същите функции, както и предварителния анализ на дейността на туристическите бази и хотели.

Показателите за организационното и материално-техническото ниво в дейността на туристическите организации определят използването на материалните и трудовите ресурси и органически съчетават материално-техническите и организационните фактори в сферата на туристическо-екскурзионното обслужване.

**Литература**

1. **Ракаджийска, С., Маринов, С. *Маркетинг на туристическия бизнес,* НБУ, 1995**
2. **Екип*, Мениджмънт и лидерство,* НБУ, 2008г.**